ועדת הכלכלה, כנסת 17, פרוטוקול מספר 77, 2006-10-17 11:00

משה כחלון: שלום לכולם.

משה כחלון: אני פותח את ישיבת ועדת הכלכלה.

משה כחלון: על סדר היום: הצעת חוק הדיור הציבורי (זכויות רכישה)(תיקון - הוראות שונות), התשס"ו-2006 של חברי הכנסת רן כהן ויורם מרציאנו.

משה כחלון: ב-19.7.2006 התקבלה בקריאה טרומית הצעתם של חברי הכנסת רן כהן ויורם מרציאנו, ברוב של 29, ללא מתנגדים.

משה כחלון: היום אנחנו כאן על מנת לדון ולקדם אותה לקראת קריאה ראשונה.

משה כחלון: הנושא של הדיור הציבורי הוא מוכר וכואב.

משה כחלון: מצד אחד, המדינה צריכה לתת פתרונות לאנשים שזקוקים היום לדיור הציבורי.

משה כחלון: מצד שני, המדינה צריכה לתת פתרונות, או עתידה לתת פתרונות, גם לאנשים שיזדקקו מחר לדיור הציבורי.

משה כחלון: הדילמה הזאת מלווה את השרים ואת המשרדים לאורך כל השנים.

משה כחלון: דילמה נוספת היא בנושא הוותק, שהצעת החוק נוגעת בו.

משה כחלון: מצד אחד, אם המדינה תפעל לפי וותק, אז אוכלוסיה מסוימת,שהיא יותר מבוגרת מטבע הדברים, תיהנה מההטבה הזאת ואילו אוכלוסיה צעירה, שגם זקוקה לדיור הציבורי, תצא נפגעת.

משה כחלון: אם נעשה ההיפך - המדינה חייבת חוב מוסרי כבד לאנשים שחיו 30-40 שנה בדיור ציבורי, בתנאים לא קלים, ובערוב ימיהם יש לאפשר להם לרכוש את הדירות בתנאים נוחים.

משה כחלון: מצד שני, מה קורה עם הצעירים?

משה כחלון: כל הזמן המטוטלת הזאת מתנדנדת כי כל פתרון שיינתן לאוכלוסיה אחת יבוא על חשבון אוכלוסיה אחרת.

משה כחלון: במחקרים שקיבלנו לידנו, אנחנו רואים שהפריפריה רוכשת פחות כי באופן טבעי המחירים של הדירות שם לא יקרות וגם העלויות שהחברות המשכנות גובות מהם הן עלויות מאוד נמוכות.

משה כחלון: אם האנשים בפריפריה צריכים לקבל משכנתא של 25 או 30 אלף דולר, שזה לא סכום גדול לדירה - - -

דורון כהן: ב- 25,000 שקל הם קונים את הדירה.

משה כחלון: נכון, אבל מצד שני הם צריכים להחזיר 500-600 שקל עבור ההלוואה הזאת, והיום הם משלמים 50 שקלים לחודש, אז לא צריך להיות כלכלן גדול כדי להחליט מה לעשות.

משה כחלון: עדיין אנחנו רואים שהפריפריה, שהיא האזור המרכזי שאנחנו דואגים לו, לא נהנה או לא מנצל את ההטבה.

משה כחלון: בעובדה הם לא רוכשים.

משה כחלון: אני מקווה שהנתונים האלה נכונים.

משה כחלון: יושב ראש עמידר מהנהן בראשו, אז אני שמח.

משה כחלון: יש לנו הרבה דילמות והרבה בעיות.

משה כחלון: הבעיה הבוערת והכואבת היא הנושא של הנכים, שגם להם ניתן מענה בהצעת החוק.

משה כחלון: כשאני אומר מרציאנו, אני מתכוון גם לרן כהן.

יורם מרציאנו: למען השקיפות וההגינות, הצטרפתי להצעת החוק של רן כהן ואני רואה בו המוביל שלה.

משה כחלון: הדילמות האלה מכבידות ואני לא מקל ראש בזה.

משה כחלון: נושא העיוורים שנפגעו מההחלטה הקודמת, עולה בחוק הזה וחברי הכנסת המציעים מנסים לשפרו.

משה כחלון: למען הסדר הטוב, אני מבקש לציין שאתמול בערב התקשר אלי שר השיכון ושר המשפטים, מאיר שטרית, ואמר שיש תיאום בין המציעים.

משה כחלון: הממשלה הסכימה לתמוך בהצעת החוק בקריאה טרומית בתנאי שיהיה תיאום בין המציעים לבין הממשלה.

משה כחלון: הודעתי לשר שאני לא מתכוון לבטל את הישיבה היום ושיגיעו לכאן נציגים של משרד השיכון ויגידו את הדברים.

משה כחלון: אני רוצה לקרוא את הסיפה של הפרוטוקול.

משה כחלון: מייד אומר משהו מאוד עקרוני בעניין של התיאומים.

משה כחלון: אומר השר אדרי: "אנחנו נתמוך בתנאי שהנושא יתואם עם שר השיכון ושר האוצר.

משה כחלון: אני מקווה שכולנו ביחד נדאג ליישומו של החוק כמה שיותר מהר".

משה כחלון: אלה דבריו של אדרי.

משה כחלון: יש תופעה בכנסת שממשלה תומכת ואומרת: "נתאם עם המשרדים", ואז זה בית קברות לנצח.

קריאה: עד ביאת המשיח.

משה כחלון: יש כאלה שגם בביאת המשיח לא מתעוררים.

משה כחלון: יש אנשים שעברו כמה עבירות בחיים ברמה כזאת, שגם בתחיית המתים זה לא חל.

משה כחלון: זה פחות או יותר הכיוון.

משה כחלון: אני מדבר ברצינות.

משה כחלון: הנושא הזה כואב.

משה כחלון: הנושא הזה שם את הכנסת ללעג.

משה כחלון: ברגע שחבר כנסת, שהוא ריבון, מציע הצעת חוק, והממשלה אומרת: "אנחנו נתמוך ונתאם" - לא יעלה על הדעת שחברי הכנסת ירוצו כל היום אחרי המנכ"לים והסמנכ"לים של המשרדים כדי לתאם.

משה כחלון: הפרוטוקול הזה צריך להגיע למנכ"ל של אותו משרד ואותו משרד צריך לתאם עם חבר הכנסת, על מנת לקדם את זה.

משה כחלון: ואז זה לא מוצא את זה והעניין נסחב, ואז מתקשר השר ואומר שצריך לתאם.

משה כחלון: כדי לתאם צריך את שני הצדדים.

משה כחלון: אין לי ספק שמי שהציע את הצעת החוק מעוניין לקדם אותה.

משה כחלון: מה שנותר זה רק הצד השני, שפחות מעוניין - "בואו נפתור איזו בעיה נקודתית של הקואליציה.

משה כחלון: אנחנו נתמוך בכם עכשיו ונראה אחר כך".

משה כחלון: לכן אני מוחה על כך ואני גם מבקש מהמנכ"לים ומראשי המשרדים, שברגע שמגיעה הצעת חוק ושצריך לתאם, חובת התאום חלה עליכם ולא שחבר הכנסת ירוץ אחריכם.

משה כחלון: אני, בוועדה שלי, אעלה כל חוק, גם אם יגידו שצריך לתאם.

משה כחלון: לדידי, הוועדה הזאת היא הוועדה המתאמת.

משה כחלון: פה יושבים הנציגים של המשרדים ופה התיאומים.

משה כחלון: הצלחתם לעשות דיונים מקדימים?

משה כחלון: אין שום בעיה.

משה כחלון: אם לא הצלחתם לעשות דיונים מקדימים, החוקים יעלו כאן.

יעקב כהן: הממשלה יכולה להפיל כל הצעה.

יעקב כהן: על מה אנחנו מבזבזים כאן את הזמן?

משה כחלון: אנחנו לא מבזבזים שום דבר.

משה כחלון: לדוגמא החוק הזה, שכל הקרדיט שלו הוא לרן כהן.

משה כחלון: 55 אלף משפחות בתור לדיור הציבורי, והוא משחק איתי עכשיו אם לתאם או לא לתאם.

משה כחלון: אנחנו לא יכולים לתת לזה יד.

משה כחלון: אם הממשלה רוצה, שהיא תפיל את זה במליאה.

משה כחלון: אנחנו לא יכולים להיות חלק מהמשחק הזה.

יורם מרציאנו: היה להם מספיק זמן לתאם איתנו.

משה כחלון: אני מדבר כרגע באופן עקרוני, יש עוד חוקים.

משה כחלון: פה בוועדה זאת הזירה של התיאומים, בין הכנסת לבין המשרדים.

משה כחלון: אלה ההערות שלי לגבי התיאומים, כי בסוף רוב החוקים הפרטיים הם לטובת האזרח והאזרח סובל בגלל הדברים האלה.

משה כחלון: הוא לא צריך להיות קורבן של כל התיאומים הללו ולטכניקות איך להרוג חוק ואיך להשהות חוק.

משה כחלון: אלה הדברים שלי בעניין הזה.

משה כחלון: חבר הכנסת רן כהן, בבקשה.

רן כהן: אדוני היושב ראש, חברי חבריי הכנסת, אורחים נכבדים.

רן כהן: אני חוכך בדעתי כל הזמן אם אני יותר עצוב או יותר שמח שאנחנו מתחילים מחדש את חקיקת הדיור הציבורי.

רן כהן: אני עצוב משום שבעצם זה חוק שעבר את ההתעללות הכי קשה שאני מכיר מאז שאני בכנסת.

רן כהן: החוק הזה נחקק, והקירות הללו יעידו יותר מכולם, אולי רק אחת יכולה להעיד יותר וזאת אתי, שעבדה על החוק הזה עבודת פרך, על כל פרט ועל פסיק ועל כל משפט.

רן כהן: אבל הקירות האלה יכולים להעיד יותר מכל, וגם לאה, כמובן.

רן כהן: עשרות ישיבות של התעללות בחוק הזה עד שהוא עבר.

רן כהן: הוא חוקק באוקטובר 1998 במליאת הכנסת ועבר בקריאה שניה ושלישית ומאז הוא מוקפא מידי שנה, הקפאה אגרסיבית על ידי הממשלות, לצערי הרב.

רן כהן: למרות הכל אני שמח משתי סיבות.

רן כהן: המאבק ההוא לא היה לשווא.

רן כהן: אדוני היושב ראש, למעלה מ-20 אלף משפחות קנו את הדירות שלהם בדיור הציבורי, בעקבות החקיקה של החוק הזה, בדרכים השונות שהוא או השפעתו הופעלו.

רן כהן: רוב הדירות היו של עמידר ועמיגור, אבל גם של חברות אחרות, בכל מיני מבצעים שנעשו מאז.

רן כהן: אני שמח, למרות הכל, שבהשפעה ישירה של החוק נמכרו למעלה מ-20,000 דירות לדיירים, שזאת השכבה הענייה ביותר בישראל.

רן כהן: יובל פרנקל מכיר אותם כמעט מקרוב, וגם אני מכיר.

רן כהן: אני מאוד שמח על השותפות עם חבר הכנסת מרציאנו.

רן כהן: אני רוצה לעמוד על כמה הדגשים.

רן כהן: מהות החוק באה ליצור מצב שבו השכבה הכי עניה במדינת ישראל, שאין לה שום סיכוי בעולם להגיע לדירה משלה, יהיה לה נכס דיור משלה.

רן כהן: מדובר על כך שהיא תקנה את הדירה שבה היא גרה ובה היא צברה גם חיים, שנים, לידות, שמחות, עצב, אבל, שכול, חלילה, חגים, ששון שמחה וכאב - שהיא תקנה את הדירה שלה.

רן כהן: זאת בעצם המטרה העיקרית של החוק, לטובת הדיירים הוותיקים ביותר וממשיכיהם.

רן כהן: היעוד השני הוא לאפשר לחסרי דיור, שממתינים לדירה שנים על גבי שנים, גם לאחר קבלת הזכאות, ליהנות מהפירות של מכירת הדירות.

רן כהן: כלומר, הכסף שנכנס מהמכירות של הדירות ייכנס לקרן שממנה קונים או בונים דירות עבור חסרי הדיור.

רן כהן: המטרה שלנו, בעיקרו של דבר, מבלי לרדת לפרטים הקטנים - אני מודה על האמת שגם כשיזמתי אותו בשנת 1997 לא העליתי על דעתי שיהיו בו כל כך הרבה מרכיבים, מגוונים, מסובכים, מורכבים, וגם שנויים במחלוקת.

רן כהן: אבל מצאנו איזשהו נתיב, הגענו לייצוב של חוק שבא לתת מענה פחות או יותר מאוזן.

רן כהן: דוד קשאני, שליווה הרבה משפחות בעניין הזה, יודע שבעצם היינו במצבים רבים מאוד שבהם החוק, בלשון הכתובה, לא נתן מענה.

רן כהן: ניסינו לשפר, אם על ידי השר, אם על ידי הממשלה, אם על ידי ועדת הכלכלה של הכנסת.

רן כהן: ניסינו להגיע למענה.

רן כהן: לכן החוק הזה, לעניות דעתי, הוא החוק הכי צודק בעולם מבחינת הצדק החברתי ובעיקר מבחינת הצדק החלוקתי.

רן כהן: כאשר משפחה הופכת להיות, גם בעונייה, בעלת הדירה משלה, היא בשכבה ובהתנהלות אחרת במישור החברתי והכלכלי.

רן כהן: משפחה בעלת דירה ומשפחת חסרת דירה זה הבדל תהומי מבחינת ההתנהלות שלה במרקם החברתי של המדינה.

רן כהן: אנחנו רוצים שהיא תהיה בעלת דירה.

רן כהן: אני מודה שהיוזמה, אז, היתה לקראת שנת ה-50 למדינה, אבל עברנו כל כך הרבה תלאות שזה התחיל בעצם רק בשנת ה-52 למדינה.

רן כהן: מאז, בכל זאת, חלק מהמשפחות הספיקו ליהנות.

רן כהן: אני חייב לומר לכם שאלפי משפחות, שחלקן אני מכיר אישית, למרות כל המבצעים, לא הצליחו לממש את הזכאות שלהם על הדירה ולרכוש אותה בגלל בירוקרטיות, התנהלויות, ממשלות התחלפו.

רן כהן: כל מיני ייסורים שהמשפחות עברו מאז, ועד היום המשפחות ממתינות שיהיה חוק נכון וטוב כדי לממש את הזכאות שלהן.

רן כהן: למה חוק?

רן כהן: אחת המחלוקות הקשות, שהיו גם בזמנו, היתה: למה דווקא בחוק?

רן כהן: אולי נסת

רן כהן: פק בלי חוק?

רן כהן: מה שעברנו ב-7-8 שנים אחרונות, מוכיח כאלף עדים שבלי חוק זה רע.

רן כהן: אני אומר את זה גם כמי שהעביר החלטת ממשלה, בממשלת ברק, למכור גם בלי שהחוק קיים, כיוון שהחוק התעכב כאן כאשר אברהם פורז היה פה יושב ראש הוועדה.

רן כהן: רצינו לממש את החוק והממשלה אמרה שמוכרים כאילו החוק קיים.

רן כהן: למרות הכל, אני אומר לכם, זה רע בלי חוק.

רן כהן: למה?

רן כהן: משום שחוק יוצר מצב שבו הדיירים יודעים את מצבם המדויק.

רן כהן: כל ממשלה משנה לכאן או לכאן ובחוק הדברים כתובים.

רן כהן: הדבר השני, שהוא מאוד חשוב, שאם לא יהיה חוק, לא תהיה קרן לבניה לדיור ציבורי.

רן כהן: אני אומר לכם את זה באחריות.

רן כהן: מטרת הקפאה, עד עכשיו, ובזאת היתה ההצלחה הגדולה של האוצר - כל ההצלחה שלהם בהקפאת החוק יצרה דבר אחד - הדירות נמכרו בקצב כזה או אחר, אבל הכסף כולו הלך לאבדון.

רן כהן: נכנסו ממכירת הדירות בדיור הציבורי למעלה ממיליארד וחצי שקל.

רן כהן: אף דירה לא נבנתה.

רן כהן: למה?

רן כהן: כי החוק לא היה בתוקף.

רן כהן: אם החוק היה בתוקף היו נבנות דירות כי זה היה מובנה בחוק.

רן כהן: שלישית, חוק יוצר מצב שבו הממשלה תמיד יכולה לשפר את המצב של הדיירים.

רן כהן: היא לעולם לא יכולה להרע את מצבם כי יש חוק.

רן כהן: החוק יוצר סף שממנו שום ממשלה לא יכולה להערים על הדיירים.

רן כהן: בבירוקרטיה כן, אולי גם בדברים קטנים אחרים, אבל היא לא יכולה לגרוע מזכויותיהם.

רן כהן: החוק קובע זכויות ונורמה כזאת שאי אפשר לקלקל.

רן כהן: תרצה ממשלה לשפר היא תמיד יכולה, אין לה שום בעיה.

רן כהן: עובדה, כשהיתה ממשלה שתמכה בחוק הדיור הציבורי.

רן כהן: מכרנו את הדירות גם כשהחוק לא היה בתוקף.

רן כהן: עובדה, זה לא קשה לעשות את זה.

רן כהן: חוק יותר טוב ממבצעים.

רן כהן: מבצעים מבטלים בשבוע אחד, ביום אחד, מקלקלים את הזכויות של הדיירים, מקשים עליהם.

רן כהן: אנחנו רוצים שלדיירים תהיינה זכויות מוקנות בחוק.

רן כהן: אגב, אין שום בעיה שחוק יהיה מאוזן גם לטובת משק המדינה וגם לטובת הדיירים.

רן כהן: בנוסף, מה שחבר כנסת מרציאנו ואנוכי רוצים זה להשלים את החקיקה עד ה-1.1.2007 במטרה שבשנת 2007 החוק ייכנס לתוקף.

רן כהן: כלומר, להוציא אותו מהקפאה.

רן כהן: אנחנו לא מתכוונים עוד פעם לחוקק חוק שהממשלה תקפיא אותו שוב בחוק ההסדרים.

רן כהן: אני רוצה להניח שאם הכנסת הזאת, במושב הזה, תחוקק את החוק - - -

יעקב כהן: תציע לליברמן שזאת תהיה האג'נדה שלו, אולי זה יעזור.

משה כחלון: אם החוק יעבור עד דצמבר הוא יוקפא בחוק ההסדרים.

רן כהן: היום החוק מוקפא, לצערי הרב, עד ה-1.1.2009.

רן כהן: אנחנו חייבים בחקיקת החוק לומר שתחולת החוק תיכנס לתוקף ב-1.1.2007, בתקווה שעד אז נגיע להשלמת החוק.

רן כהן: הדבר האחרון.

רן כהן: אנחנו מסכימים איתך, אדוני היושב ראש.

רן כהן: אני מודה לחבר הכנסת מרציאנו שהעביר את החוק בשם שנינו במליאה, בזמן שהייתי בחו"ל.

רן כהן: נכון שהסכמנו מראש, בתאום עם חבר כנסת מרציאנו, לתיאום עם הממשלה אבל לא הסכמנו לוטו של הממשלה.

רן כהן: אנחנו מקבלים לחלוטין את הפירוש שלך מה זה תיאום.

רן כהן: כלומר, תיאום שייעשה פה.

רן כהן: השר יוזמן, נציגות המשרד תוזמן, יבואו לכאן ויאמרו מה הם רוצים שיהיה בתאום הזה.

רן כהן: אנחנו פתוחים לתיאום.

רן כהן: אנחנו לא פתוחים לוטו.

רן כהן: לכן אנחנו מודים לך שקבעת את הישיבה ומקיים אותה ונשמח להתקדם בחקיקת החוק.

רן כהן: תודה רבה.

יורם מרציאנו: אני שמח על ההזדמנות להיות שותף עם חבר הכנסת רן כהן באחד הנושאים החשובים לחברה הישראלית דוגמת חוק הדיור הציבורי.

יורם מרציאנו: בסוף מושב הקיץ העברנו את החוק בקריאה טרומית.

יורם מרציאנו: אגב, פה אחד, על ידי כל חברי הכנסת הנוכחים שם.

יורם מרציאנו: היו שם 27 חברי כנסת.

יורם מרציאנו: אתה יודע שמגיעים לסוף היום ונמצאים 27 חברי כנסת, זה הישג לא רע בכלל.

משה כחלון: ב-1992 עברו חוקי היסוד עם פחות חברי כנסת.

יורם מרציאנו: נפגשנו גם עם השר מאיר שטרית, שהוא גם שר השיכון וגם שר המשפטים והוא יו"ר ועדת שרים לענייני חקיקה בממשלה.

יורם מרציאנו: אני לא חושב שכדאי לנו, ביצירת המריבה, לקבור את החוק הזה, כי יש לנו עניין לקדם אותו.

יורם מרציאנו: בפגישה שקיימנו אצל מאיר שטרית הוא די היה אוהד כלפי העניין והיה פתוח.

יורם מרציאנו: וגם אני זוכר את הדברים של השר יעקב אדרי בתום הדברים שלי.

יורם מרציאנו: הוא אמר שלא פעם הוא נקרא למליאת הכנסת כשר המקשר ואין חוק חשוב יותר מהחוק הזה וצריך להעביר אותו.

יורם מרציאנו: אני חושב שכולנו תמימי דעים.

יורם מרציאנו: אני מציע שבעניין הזה נשאיר את הבירוקרטיה בצד.

יורם מרציאנו: אני מציע זאת לאנשי משרדי הממשלה ובראשם משרד השיכון.

יורם מרציאנו: אני חושב שהיה להם מספיק זמן לבוא לחברי הכנסת.

יורם מרציאנו: עם כל הכבוד לפקידי הממשלה, חברי הכנסת לא פחות עסוקים מפקידי הממשלה.

יורם מרציאנו: הנושא הוטל לפתחם ולא צריך לבוא יום לפני הדיון ולהגיד למה לא קיימתם תיאום.

יורם מרציאנו: אני חושב שהכנסת היא הריבון והממשלה היא הזרוע המבצעת.

יורם מרציאנו: עם כל הכבוד, הכנסת מפקחת על עבודת הממשלה.

יורם מרציאנו: אנחנו לא עובדים אצל הממשלה, וכל חוק שאנחנו רוצים להביא נצטרך לקבל את האישור של הממשלה.

יורם מרציאנו: אולי שיטת שינוי המשטר במדינת ישראל התחילה בלי שאנחנו יודעים עליה.

יורם מרציאנו: נסגור את הכנסת ונלך.

יורם מרציאנו: אני אומר, רבותי, זאת הפלטפורמה שלנו.

יורם מרציאנו: לא באנו עכשיו לקיים דיון לגבי השינוי של מה שכתוב פה.

יורם מרציאנו: אנחנו בהחלט פתוחים להצעות שיכולות לשפר.

יורם מרציאנו: יבואו לפה אנשי משרד השיכון ויציגו את העמדות שלהם ולא אני אציג להם מה אני מתכוון להוציא.

יורם מרציאנו: אני אשמח לצרף להצעת החוק דברים שיועילו ויזרזו את קבלת החוק.

יורם מרציאנו: כפרלמנטר וכחבר כנסת, שהנושאים החברתיים בוערים בעצמותיי, אמרתי כבר לפקידי האוצר, שבמסגרת תקציב 2007, שאנחנו אמורים לאשר עד סוף דצמבר, לא ארים את ידי בלי שני דברים: אחד, פרויקט שיקום שכונות שלצערי הלך ונעלם והשני, חוק הדיור הציבורי.

יעקב כהן: תצטרך לעשות התרת נדרים.

יורם מרציאנו: בעניין התרת נדרים, אני מציע לך לצום ביחד עם אגודה עוד פעמיים כדי לכפר על כל המילים שאתם מוציאים פה.

יורם מרציאנו: אל תטיף לי.

יורם מרציאנו: אני בנושא של התרת נדרים, כיהודי מאמין, מאוד לוקח את העניין הזה ברצינות, לא פחות מיעקב כהן.

יורם מרציאנו: כשאני אומר משהו אני גם יודע לעשות.

משה כחלון: בוא נמשיך, זה נאמר בהומור.

יורם מרציאנו: כשאני אומר משהו אני יודע לעמוד עליו ולא מכניסים אותי לחדר ונותנים לי משהו ואני משנה את ההחלטה שלי.

יורם מרציאנו: אני עומד על דברים עקרוניים, כך חונכתי.

יורם מרציאנו: לכן, רבותי, אני חושב שגם הלחץ של חברי הכנסת, שנמצאים בקואליציה, כל אחד במפלגתו שלו, יכול מאוד להועיל כדי שנעביר את זה.

יורם מרציאנו: יושבים פה נציגים מארגון שתיל.

יורם מרציאנו: אני בא מהעיר לוד, ששם משתוללת בניה בלתי חוקית.

יורם מרציאנו: אחד הנושאים שבוערים בעצמותיה של החברה הישראלית, ושאין עליה תשובה, זה היעדר הבניה הציבורית.

יורם מרציאנו: מדינת ישראל חיסלה את הבניה הציבורית בשנים האחרונות.

יורם מרציאנו: החוק הזה בעצם יכול לתת תשובה לנושא כל כך כואב, שאני מתמודד איתו גם בהיותי חבר כנסת וראש עיר וכפעיל ציבור.

יורם מרציאנו: משתוללת בניה בלתי חוקית שאנחנו באים לא אחת בטענות לציבור הערבי בלוד ואומרים להם: "למה אתם בונים את בתיכם בצורה בלתי חוקית"?

יורם מרציאנו: ומוצאים שם מצב קטסטרופאלי של בניה צפופה שמסוכנת גם ליהודים וגם לערבים, כי אין פתרונות בדיור הציבורי.

יורם מרציאנו: לצערי הרב, אנחנו לא מצליחים לתת פתרונות בשנים האחרונות.

יורם מרציאנו: לכן אני חושב שהחוק הזה טוב גם כדי לתת פתרון לאלפי משפחות.

יורם מרציאנו: חבל שלא נמצא פה ישראל שוורץ, אבל נמצאים פה יובל, דורון ונציגים של משרדי הממשלה השונים, שעוסקים בזה ביום יום שלהם.

יורם מרציאנו: אני מכיר משפחות שזכאיות לדיור בדיור הציבורי והם ממתינים ברשימות הממתינים 10 ו-13 שנה כי לא מצליחים למצוא להם דירות.

יורם מרציאנו: אני אומר, רבותי, הגיע הזמן שהממשלה הממשלה, שלקחה על עצמה לקחת דגל חברתי, זה בבחינת תעשה ולא רק תדבר.

יורם מרציאנו: ולכן אני רואה בהצעת החוק הזאת הצעה חשובה.

יורם מרציאנו: אני בהחלט אשמח לשמוע את נציגי משרד השיכון, ביחד עם המוביל והיוזם של העניין, על מנת לנסות לראות איך משפרים את ההצעה כדי לעשות ממנה הצעה טובה לטובת מדינת ישראל.

ישי ברוורמן: יש משפט צרפתי שאומר: "הכל משתנה, וכל דבר נשאר במקומו".

ישי ברוורמן: ידידי רן כהן ואנוכי ידידים שנים רבות.

ישי ברוורמן: אנשים שמעשיהם גדולים ממילותיהם, הם האנשים.

ישי ברוורמן: בא פה ציבור נכבד מכל קצוות הארץ, שלוקח את כל העניין הזה ברצינות, ורואה איך שהסיפור הזה מתגלגל חדשות לבקרים.

ישי ברוורמן: למרות שבכנסת זאת אומנות הדיבור, אני חושב שלמען קיום עם ישראל צריך לעשות את המעשה.

ישי ברוורמן: אני תומך בשינוי הזה ותמכתי גם בעבר, העניין הוא בביצוע.

ישי ברוורמן: כפי שאמר היושב ראש, משה כחלון, עם כל התיקונים החלטנו ללכת על זה.

ישי ברוורמן: הביצוע צריך להיות בצורה פשוטה ביותר.

ישי ברוורמן: חברי הכנסת צריכים לדאוג לכך שבמהירות האפשרית – כפי שאמר חבר הכנסת כחלון, אני לא חושב שיש התלהבות גדולה מהנושא הזה - צריך לפתור את כדי שזה יעבור.

ישי ברוורמן: היתר יבוא במבחן.

ישי ברוורמן: ב-31 לדצמבר ואתם תראו את זה.

ישי ברוורמן: לכן אני אומר, המבחן הוא רק במעשים.

ישי ברוורמן: זמן הדיבורים במדינת ישראל, גם לאחר המלחמה הזאת, כבר נגמר וצריך לעשות את הדברים.

ישי ברוורמן: אני אתמוך ואתן את הגיבוי שלי לביצוע הזה.

ישי ברוורמן: התפקיד של המשרדים לעשות תיקונים אם צריך, ואז אולי הנושא הזה – הבניה הציבורית לא תיפתר כאן, ידידי יורם מרציאנו, בעיית העוני לא תיתפר פה, אבל יהיה פה עוד נדבך קטן במסגרת ההידרדרות הכלכלית החברתית של ישראל.

ישי ברוורמן: מכיוון שאני צריך להתבטא בתקופה הקרובה לגבי ההצלחה הכלכלית הגדולה, שראש הממשלה ושר האוצר הביעו, אני רוצה להבהיר דבר אחד, גם לראש הממשלה וגם לראש האופוזיציה: זה שבישראל יש יציבות כלכלית והבורסה גואה והשווקים נותנים בנו אמון זה דבר מאוד חשוב, ואני, שבעבר ניהלתי כלכלות וניהלתי אוניברסיטה, רואה את זה בחיוב.

ישי ברוורמן: אבל הכישלון של מדינת ישראל, לצערי, ואת זה זוכר גם ידידי כחלון, שישראל בכל האינדיקטורים האחרים, מבחינת החינוך, העוני, האי שוויון, היא הנמוכה במערב.

ישי ברוורמן: לכן, אותה צמיחה שנשארת רק באלפיון העליון - אסור שנשכח על מה היה במערכת הבחירות.

ישי ברוורמן: פתאום נראה שישראל זה צמיחה של גן עדן, של צמיחה של 4%, של בורסה גואה וכל מה שקורה לרוב התושבים, במיוחד לחלשים, הוא לא רלוונטי.

ישי ברוורמן: לכן אולי בחוק הזה יהיה איתות שהממשלה הזאת לוקחת אליה חזרה את האג'נדה שבגללו היא נבחרה.

משה גבאי: אני רוצה להגיב לדבריו של ידידי, יורם.

משה גבאי: הבניה הבלתי חוקית של האוכלוסייה הערבית במדינת ישראל, לא נובעת בעיקרה בגלל מצוקה של דירות.

משה גבאי: אם בדרום ובגליל משתוללת בניה בלתי חוקית, זה בגלל שהם מצפצפים צפצוף אחד גדול על החוק הישראלי.

משה גבאי: זאת היתה הערת אגב.

משה גבאי: אני רוצה לומר שזה יום חג לאוכלוסיות החלשות כי תמיד יש לנו דילמה איך לעזור לאוכלוסיות החלשות מבלי שזה יגיע גם לאוכלוסיות המבוססות.

משה גבאי: לכן כשנותנים, למשל, עזרה במזון, שואלים איך זה יגיע לנצרך ולא למצרך.

משה גבאי: זאת דוגמא מוצלחת איך לעזור ישירות לאוכלוסיות החלשות והיא משפיעה על כלל החברה בצורה ישירה.

משה גבאי: אין לי ספק שהחוק הזה הוא אחד הפנינות היפות שבחוקים החברתיים של בכנסת ישראל.

משה גבאי: רן, אם יעלו לשמים ויראו ליד מי אתה יושב, מקומך שם בגן עדן במקום חשוב ביותר.

משה גבאי: העיקר שהחוק הזה יעבור.

משה גבאי: החוק הזה עוד יעבור , בעזרת השם, והוא יהיה עוד פנינה בנדבך החוקים החברתיים שמביא רן בכנסת ישראל.

משה גבאי: אני רוצה לומר שהחוק הזה יביא לפריחה ולשינוי של השכונה כי כשאדם קונה את הדירה הוא משקיע בסביבתו ובדירה.

משה גבאי: החוק הזה לא מטיל עול על תקציב המדינה ולא יגידו שאין סעיף תקציבי.

משה גבאי: הדירות קיימות, הם רק צריכים להעביר אותם בעלות על מנת שהם יטופחו והשכונה תהיה יוקרתית יותר ותעלה בערך התושבים שגרים ובערך אלה שרוצים לקנות.

משה גבאי: לכולנו חשוב לתמוך בחוק הזה, קואליציה ואופוזיציה כאחד.

משה גבאי: אני מאמין שאם יצאו במבצע של מכירה, לאחר שהחוק בא אפשרות לשפר ולתקן את העיוותים שבחוק הקודם, כל אחד מה-20,000 שקנו את הדירות, חייבים חוב מוסרים לאדם שהוביל את החוק הזה.

משה גבאי: אני מקווה שהחוק הזה יעבור בהקדם כדי שיביא בשורה ולא רק סיסמאות של ממשלה עם מדיניות חברתית.

משה גבאי: זה לא מטיל עול על תקציב המדינה אלא בא לסייע ולתרום לעודד ולהביא חיוך לציבור החלש והנזקק שמחכה לבשורה.

משה גבאי: אנחנו יודעים להיות לארג'ים לאלה שיש להם קרקעות חקלאיות בכל מיני מקומות בארץ, ומשתמשים בזה לסבסוד וליזמות.

משה גבאי: זה הזמן לתת ישירות לאוכלוסיות החלשות ולא קרקעות של סבסוד ושל ספסור קרקעות של יזמות.

משה גבאי: אני מקווה שבעזרת השם שנעביר את זה בהקדם ונביא את הבשורה הראויה לציבור שלנו.

אבשלום וילן: לחוק הזה יש היסטוריה מאוד ארוכה ואני לא מציע לחברי הכנסת להתחרות מי יותר או פחות חברתי.

אבשלום וילן: עובדתית, כפי שציין רן כהן, כל ממשלות ישראל לדורותיהן טרפדו אותו.

אבשלום וילן: בואו נגיד את האמת.

אבשלום וילן: שמעתי אתמול את ראש הממשלה, והוא דיבר על עולם ומלואו, כמעט 50 דקות.

אבשלום וילן: עובדה שהוא לא הזכיר את הנושא הזה, וזה לא במקרה.

אבשלום וילן: לא שמעתי שהוא דיבר על צמצום פערים חברתיים.

אבשלום וילן: שמעתי נאום זרועות עולם - - -

יעקב כהן: הוא דיבר גם על זה.

אבשלום וילן: חבר הכנסת כהן, מה קרה?

אבשלום וילן: הוא אמר שהוא ייתן מעמד חוקי לחינוך החרדי.

יעקב כהן: הוא דיבר על הכל.

אבשלום וילן: אתם בדרך פנימה, מאה אחוז.

אבשלום וילן: לכן אני חושב שזה מסוג החוקים שכנסת ישראל, אם היא באמת רוצה להשפיע בנושאים החברתיים, היא צריכה לדחוף אותם כנגד כל ממשלה.

אבשלום וילן: גם אם ההחלטה תעבור בקריאה ראשונה, תהיה החלטה בוועדת שרים לחקיקה שתתחיל לטרפד, זה ברור לגמרי.

אבשלום וילן: לכן, יורם, אתה טועה באמירות שלך.

אבשלום וילן: אתה גורם נזק אדיר.

אבשלום וילן: רן כהן מוביל את זה כבר 10 שנים, ולא במקרה עקב אחרי אגודל ואף פעם לא באיומים ותמיד בגיבוש רוב.

אבשלום וילן: כשאתה אומר: אני לא אצביע על התקציב, אם זה לא יעבור, למה אתה גורם?

אבשלום וילן: אתה גורם שליברמן בפנים.

אבשלום וילן: את החוק לא תקבל, ותקבל ממשלה שאתה ואני מתנגדים לה.

אבשלום וילן: אני אומר זאת כאיש אופוזיציה.

אבשלום וילן: אז תלמד בדבר הזה מרן איך רצים למרחקים ארוכים.

אבשלום וילן: לא בהצהרות, לא באיום לא להצביע.

אבשלום וילן: לא אגיד לך איך להתנהג, רק אל תתנה את זה.

אבשלום וילן: ברור לי לגמרי שהממשלה תתנגד.

יורם מרציאנו: לא ברור לי לגמרי שהממשלה מתנגדת, אתה לא מכיר את העניין, זה לא ברור לי לגמרי.

אבשלום וילן: אני רואה את זה 10 שנים.

אבשלום וילן: אני מציע שוועדת הכלכלה כולה תתמוך בחוק.

אבשלום וילן: אני יודע בדיוק מה הממשלה תעשה.

אבשלום וילן: אני מלווה את זה הרבה שנים.

אבשלום וילן: ראיתי איזה מוקשים שמו בפני רן בכל שלב ושלב.

יורם מרציאנו: 10 שנים וזה לא עבר.

יורם מרציאנו: אולי נתחיל באיומים וזה יעבור?

אבשלום וילן: בדיוק להיפך.

יורם מרציאנו: אני לא מתכוון להיות 10 שנים עדין כמוך.

אבשלום וילן: נחישות היא לא עדינות.

אבשלום וילן: אבל הרבה פעמים, כאשר אתה הולך בכוח, אתה מקבל מול זה כוח.

אבשלום וילן: כאשר אתה הולך בנחישות, אתה עוקף את המכשול והולך הלאה.

אבשלום וילן: זה כל ההבדל.

יעקב כהן: כבוד היושב ראש, אני רוצה לקדם בברכה את המציעים הנכבדים, ידידיי רן כהן ויורם מרציאנו.

יעקב כהן: חבר הכנסת מרציאנו, לא התכוונתי, זה הכל היה בבדיחה כדי להרים את המורל, אל תיקח את זה ברצינות.

יעקב כהן: לא היתה לי שום כוונה מפני שאני, יחד איתך, חושב שזה דבר הכרחי.

יעקב כהן: היום אנחנו שומעים שבראש מעייניה של מדינת ישראל זה שינוי שיטת הבחירות ואם נפתור את זה, לא כבר יבריחו נשק בדרום ובצפון, בעיית העניים תיפתר.

יעקב כהן: בסליחות אומרים: "דאגת העניים כי גדלה עד למאוד", כך אומר הפייטן.

יעקב כהן: אנחנו רואים יום יום דוחות חדשים.

יעקב כהן: עשרות אלפים ממתינים לדירות.

יעקב כהן: אני חושב שבן אדם שאין לו דירה, אין לו תפיסה.

יעקב כהן: זה עניין של הגינות, חינוך.

יעקב כהן: הבית מתנהל לא כראוי ואנשים נזרקים מדירות וזה בראש מעינינו.

יעקב כהן: לכן אני רוצה שלמציעים יהיה ברור, אנחנו אתכם ונקדם אתכם בברכה ואני מברך אתכם שתראו במהרה את ה הצבעה של זה.

יעקב כהן: לדעתי צריך לברר מה המדינה מקציבה וכמה היא בונה בשנה.

יעקב כהן: אם המדינה לא תבנה אז חבל על הזמן.

יעקב כהן: רבותי, יש כסף במדינת ישראל.

יעקב כהן: אם המדינה רצתה להוריד 1% מהמע"מ, שאני לא יודע מי נהנה מהם חוץ מהסיטונאים והסופרים, הציבור העני בטח לא נהנה מהם.

יעקב כהן: זה עלה למדינת ישראל 3.5 מיליארד שקל לשנה.

יעקב כהן: בסכום הזה יכולנו לפתור הרבה מבעיות הממתינים שאין להם קורת גג.

יעקב כהן: אבל זה לא בראש מעייניהם.

יעקב כהן: העניים הם בשורה התחתונה.

יעקב כהן: יש הרבה פתרונות.

יעקב כהן: היום מדברים על הורדת המיסים לשכבות העליונות.

יעקב כהן: העניים לא בראש מעיינינו.

יעקב כהן: לכן אני אומר, אנחנו צריכים לראות שהמדינה תבנה דירות.

יעקב כהן: אם המדינה תבנה זה יעזור לחוקים.

יעקב כהן: אבל אם נעשה חוק ולא יבנו, אני לא רואה מה הזזנו כאן.

יעקב כהן: בנוסף, ראיתי שהמציעים מציעים כאן, 7 שנים לזכאות במקום 5 שנים.

יעקב כהן: חשבתי שזאת טעות, אני רציתי שזה יהיה 3 שנים.

יעקב כהן: יכול להיות שרן כהן רצה משהו שיהיה במקום 5 שנים, אז אני מציע 3 שנים.

משה כחלון: נציגת משרד השיכון בבקשה.

מיכאלה גרזון: המבצעים שהממשלה נמשכים והדירות נמכרות.

רן כהן: אבל לא על פי החוק, צריך להדגיש זאת.

מיכאלה גרזון: ההסתייגות שלנו מהחוק המוצע נוגעת לכך שהוא לא מבחין בין קבוצות שונות של זכאים.

מיכאלה גרזון: בדיור הציבורי יש שני קבוצות של דיירים.

מיכאלה גרזון: אלה שהם דיירים סוציאליים ואלה שנכנסו משום שיש דיור פנוי והם משלמים שכר דירה חופשי .

אסולין פנחס: עמידר לוקחת 2,500 שקלים בחודש.

מיכאלה גרזון: אנחנו לא חושבים שצריך לתת לאלה שנכנסו - - -

רן כהן: מה ההתפלגות, כמה יש בשכר דירה חודשי?

מיכאלה גרזון: בשכר דירה חודשי יש 20% אחוז, שהם 14,000 זכאים ורובם נמצאים בפריפריות.

רן כהן: אלה לא רוב הקונים עד עכשיו.

רן כהן: המבוגרים קנו יותר מאשר הצעירים.

רן כהן: מיכאלה גרזון: לא היו לנו נתונים ואני לא יכולה לומר בדיוק כמה כאלה וכמה כאלה.

רן כהן: יובל פרנקל אומר שאנשים בשכר דירה חודשי קנו לא פחות מאשר הזכאים האחרים.

רן כהן: רוב הקונים הם ותיקים ומבוגרים.

משה כחלון: גברת גרזון, ברצוני לשמוע מהי עמדת המשרד כלפי החוק.

מיכאלה גרזון: אני מדברת על ההסתייגויות של המשרד מהצעת החוק, איפה הבעיות שלנו עם הצעות החוק.

רן כהן: יושב הראש שאל האם אתם בעד או נגד החוק.

רן כהן: באתם בעד בהסתייגות, או שאתם נגד החוק?

מיכאלה גרזון: כעובדה, המדינה היום מוכרת, אז אנחנו בעד.

מיכאלה גרזון: השר מתנגד.

יורם מרציאנו: השר אמר לנו שהוא בעד, מה פתאום?

מיכאלה גרזון: השר מתנגד כי זה לא בתיאום.

יורם מרציאנו: העניין האישי יותר חשוב מהאינטרס הציבורי?

משה כחלון: נציגת משרד המשפטים, אני רוצה לשמוע מהי עמדת הממשלה.

עליזה קן: למען הדיוק, עמדת הממשלה, כפי שנתקבלה בוועדת השרים לענייני חקיקה, היא שהממשלה תומכת בקריאה טרומית, בתנאי שהמשך החקיקה ייעשה בתאום ובהסכמת משרדי האוצר והבינוי והשיכון.

עליזה קן: זאת עמדת הממשלה.

עליזה קן: גברת גרזון מסבירה שלעמדה הזאת יש בסיס והיא מוצקת ויש לה בעיות תוכניות.

עליזה קן: זה לא תאום נוסח, אלא בעיות תוכניות, כרגע הגברת גרזון מבהירה את עיקריהן.

מיכאלה גרזון: השר יחליט על תמיכתו או הסתייגויות מהחוק לאחר התיאומים שייעשו.

מיכאלה גרזון: הבעיה הנוספת היא שאין אבחנה בין מרכז לפריפריות.

מיכאלה גרזון: מכיוון שההטבה ניתנת באחוזים בעצם אנחנו נותנים הטבה מאוד גדולה בשקלים דווקא לתושבים שמחזיקים דירות במרכז שהן יקרות יותר.

מיכאלה גרזון: הבעיה האחרונה היא, ברמה העקרונית, שבעצם החוק מתעלם מהרכב המשפחה שגרה כיום בדירה.

מיכאלה גרזון: יחיד מקבל הטבה דומה לזאת שניתנת למשפחה.

מיכאלה גרזון: אנחנו חושבים שצריך לתת הטבות למשפחות גדולות יותר והטבות מצומצמות יותר למשפחות קטנות יותר.

מיכאלה גרזון: ישנם גם נושאים נוספים.

רן כהן: נשמח לתת הנחות גדולות יותר למספר נפשות יותר גדולות.

יורם מרציאנו: אני רוצה להבין, בעצם עמדת השר היא בעד בתנאי שיהיה תאום?

מיכאלה גרזון: לאחר התיאום, כאשר הוא יראה מה התוצאות.

אתי בנדלר: אם כל ההסתייגויות שלכם יעוגנו בנוסח החוק, האם השר יתמוך בהצעת החוק ותחילתה בינואר 2007?

עליזה קן: זה עניין של הממשלה.

עליזה קן: כרגע עמדת הממשלה היא שצריך תאום והסכמה.

עליזה קן: אנחנו עוד לא יודעים מה התוצר של התאום.

אתי בנדלר: עליזה, אני שואלת שוב.

אתי בנדלר: בהנחה שכל ההסתייגויות יתקבלו, האם הממשלה תתמוך בהצעת החוק?

עליזה קן: אני לא יודעת.

יורם מרציאנו: אדוני היושב ראש, ברצוני להביא לידיעת חברי הכנסת בוועדה, את עמדת הממשלה כפי שהובעה במליאת הכנסת.

יורם מרציאנו: זה כתוב ברור בפרוטוקול: "לפיכך הכנסת יורם מרציאנו, אנחנו כמובן נתמוך בתנאי שהנושא יובא לאישור שר האוצר".

רן כהן: יורם מרציאנו קורא מהדברים של השר אדרי מעל בימת הכנסת.

יורם מרציאנו: "אני מקווה שכולנו ביחד נדאג ליישומו של החוק".

יורם מרציאנו: זאת עמדת הממשלה, אני לא מבין.

משה כחלון: יש כוונה לקדם את החוק ואני מתכוון להיות עקבי עם הדברים שאמרתי לפני חצי שעה.

משה כחלון: אם הם יקבלו את ההסתייגויות שהצגת הרגע או יפתרו אותם, אתם מוכנים לכך שהחוק ייכנס לתוקף ב-1 בינואר, כפי שהוצג בתיקונים המוסכמים או המנוסחים על ידכם?

מיכאלה גרזון: אני לא יכולה לייצג את הממשלה.

רן כהן: אדוני היושב ראש, אם מותר לי במאמר מוסגר.

רן כהן: אני חושב שזאת העת, לאחר שאנחנו שומעים גם את משרד השיכון וגם את משרד המשפטים, זה הזמן שהוועדה בראשותך תחליט להטיל עלינו לבוא בדברים עם שר האוצר ועם שר הבינוי והשיכון, שהוא גם יושב ועדת השרים לחקיקה.

רן כהן: להיפגש איתו, לשמוע את ההסתייגויות, לתת להן מענה ולחזור לוועדה עם הפתרונות.

רן כהן: דבר אחד צריך להיות נעלה מכל ספק.

רן כהן: תפקידה של ועדת הכלכלה של הכנסת הוא לחוקק חוק שהמליאה העבירה אליה לחקיקה.

רן כהן: לכן בעניין הזה אתה מאוד עקבי ואסור לוותר.

רן כהן: נבוא בדברים עם שר האוצר ועם שר והשיכון - - -

אבשלום וילן: צריך לוח זמנים ועוד שבועיים שלושה לחזור לוועדה.

משה כחלון: אני מבקש לשמוע את נציג האוצר.

שרון גמבשו: אני חושב שמיכאלה גרזון ייצגה, באופן עקרוני, את העמדה המקצועית של משרדי הממשלה.

שרון גמבשו: יש עוד סעיפים שונים שאני מניח עליהם בהרחבה עם חברי הכנסת.

משה כחלון: מה זה תדונו?

משה כחלון: תיעלמו להם לעוד חודשיים?

שרון גמבשו: אנחנו לא נעלמנו, אבל זה לא הזמן.

רן כהן: נציגת משרד השיכון אמרה מה ההסתייגויות שלהם.

רן כהן: אולי תואיל לומר מה סוג ההסתייגויות שלכם?

משה כחלון: אתה רוצה לומר שאתם תסכימו שהחוק ייכנס לתוקף אם ההסתייגויות האלה יתקבלו?

שרון גמבשו: היות ואני רק נציג של השר, אני תומך בהצעה שהצעת, שנשב עם השרים וחברי הכנסת ונגיע לפתרון מוסכם.

שרון גמבשו: אני מניח שזאת דרך המלך לקדם את החקיקה.

שרון גמבשו: אחרת, אחרינו תבוא ממשלה אחרת ופקידים אחרים ושוב תהיה התנצחות.

יעקב גיל: אני רוצה לברך את ידידיי רן ויורם על ההצעה הזאת שנוגעת הרבה מאוד לאוכלוסיית הגמלאים.

יעקב גיל: כמייצג את הסתדרות הגמלאים אנחנו צריכים לדחוף כמה שיותר מוקדם את הביצוע.

יעקב גיל: מאחר ויש הסכמות, תפקידך, על פי הפתיח שעשת היום, הוא לקרב בין המתדיינים.

יעקב כהן: אני מציע לקבוע לוח זמנים.

משה כחלון: אני רוצה להציע משהו למציעים.

משה כחלון: לי, לצערי, אין אמון גדול במה שקורה.

משה כחלון: אמנם אני רק קדנציה שניה פה, לא כמו רן - - - אני תומך נלהב בהצעת החוק ואני אומר זאת לפרוטוקול.

משה כחלון: כמו שאמר פרופסור ברוורמן, זה עוד צעד אחד לקראת אוכלוסיות שקופחו שנים.

משה כחלון: אני מציע שהתיאומים יהיו פה בוועדה.

משה כחלון: אנחנו נתאם את זה כאן.

משה כחלון: אנחנו נפנה זמן לעניין הזה.

משה כחלון: חשוב שנגיע לכאן, נתאם את זה כאן.

משה כחלון: אני מודיע פה למשרדי הממשלה.

משה כחלון: אנחנו נביא את החוק להצבעה.

משה כחלון: אם הממשלה רוצה להפיל אותו, שהיא תעמוד מול הציבור הזה ותפיל אותו.

משה כחלון: החוק הזה יגיע להצבעה.

משה כחלון: אני מציע לנוגעים בדבר, מטעם הממשלה, לקחת את הנושא הזה ברצינות, כי לצערי לא לקחתם את זה ברצינות.

משה כחלון: אני לא נוהג לבוא בטענות לנציגים שמגיעים לפה, אני מכבד אותם ואני חושב שהנוכחות שלהם חשובה, אבל השולחים שלכם פשוט שלחו אתכם בלי תשובות ושלחו אתכם לכאן כדי לטרפד את זה.

משה כחלון: אנחנו לא ניפול למלכודת הזאת.

משה כחלון: תוך מספר ימים מנהלת הוועדה תקבע דיון נוסף עם הנציגים ואם לא נתקדם, אנחנו נפעיל את הסמכות שלנו, נקדם את זה, נביא את זה למליאה.

משה כחלון: אני רוצה לראות איך תתנהג ש"ס כחברה בקואליציה, חלק גדול ממפלגת העבודה, כאנשים חברתיים וחלק מקדימה.

לאה ורון: אדוני היושב ראש, על מנת שהישיבה הבאה תאפשר לחברי הכנסת להגיע לתאום עם חברי הממשלה, אני כבר מודיעה לנציגים שאנחנו נאפשר, בנוסף לנציגי הממשלה, רק נציג אחד מכל חברה משכנת, נציג אחד מכל ארגון סיוע, נציג אחד מאגודת העיוורים ונציג אחד מאיגוד הבנקים.

משה כחלון: גברתי, מנהלת הוועדה, הדיונים יתקיימו פה.

משה כחלון: אם צריך לקיים אותם ב-20:00, נקיים אותם, וגם ב-24:00, אני אפנה לזה זמן.

משה כחלון: תודה רבה הישיבה נעולה.